Yukuan ta ikiꞌin‑chi chii Jesús,
ta kuandyaka‑chi chii‑ra nuu nañi Yɨkɨ Xiñi Ndɨyɨ,
ta ndiso‑ra krusi.
Ta chiꞌin tuꞌun kaꞌan ñayɨvɨ judío nañi‑chi Gólgota.
Ta ikutyaa‑chi chii‑ra nuu krusi.
Ta ikutyaa tuku‑chi uu taꞌan‑ka‑ra inka nuu krusi.
Ta iin‑ra ndyaa iin chiyo xiin‑ra,
ta inka‑ra ndyaa inka chiyo xiin‑ra,
ta Jesús ndyaa‑ra maꞌñu‑chi.
Ta ikaꞌan Pilato tyi tyaa‑chi nuu tuꞌun tyeꞌen xiñi krusi:
“Jesús ra‑ñuu Nazaret,
rey ñayɨvɨ judío.”
Ta kuaꞌa loko ñayɨvɨ judío ikaꞌvi tuꞌun yukuan tyi yatyin ndyaa ñuu‑chi chiꞌin nuu ndyaa Jesús nuu krusi,
ta ityaa‑ra tuꞌun chiꞌin tuꞌun hebreo ta tuꞌun griego ta tuꞌun latín.
Ta ikaꞌan ñayɨvɨ kuvi sútú kunuu nuu ñayɨvɨ judío chii Pilato,
ta katyi‑chi:
—Matyaun “rey ñayɨvɨ judío” tyi vaꞌa‑ka tyaun “Ra‑iꞌya kaꞌan:
Yúꞌú kuí rey ñayɨvɨ judío.”
Ta inakaꞌan Pilato,
ta katyi‑ra:
—Tuꞌun ityaí,
nakundyaa maa‑chi.
Ta nuu iyaꞌa ikutyaa hndaru chii Jesús nuu krusi,
ta ikiꞌin‑chi soo‑ra,
ta ndɨkaa kumi taꞌan‑ra ikiꞌin iin loꞌo iin loꞌo soo Jesús.
Ta ikiꞌin tuku‑chi soo cha‑ñuꞌu kaꞌnu‑ra,
ta soo ndɨkaa iin cha‑ikunu‑chi kuu,
ta ña‑tuvi nuu ikikun‑chi.
Yukuan ta ikichaꞌa natuꞌun taꞌan‑chi,
ta katyi‑chi:
—Mandata‑yo soo iꞌya tyi kuatava‑yo kuꞌva,
ta ndyeꞌe‑yo yoo kuañiꞌi.
Ta takuan ikuvi tyi kuachinu cha‑kaꞌan nuu Tutu Ndyoo tyeꞌen:
Isacha‑chi soí,
ta chiꞌin soí,
itava‑chi kuꞌva.
Ta takuan isaꞌa hndaru.
Ta chaꞌa krusi ndyaa maꞌa Jesús,
ta taꞌan‑ke,
ta María ñasɨꞌɨ Cleofas,
ta María Magdalena.
Yukuan ta inandyeꞌe Jesús chii maꞌa‑ra ta chii ndochaꞌa‑ra,
ra‑kuñi loko‑ra,
nuu ndyaa‑chi yukuan,
ta ikaꞌan‑ra chii maꞌa‑ra,
ta katyi‑ra:
—Maꞌa,
ra‑chiña kuvi seꞌun.
Ta nuu iyaꞌa yukuan,
ta ikaꞌan‑ra chii ndochaꞌa‑ra,
ta katyi‑ra:
—Ke‑chiña kuvi maꞌun.
Ta kuandya kɨvɨ yukuan ta inakiꞌin ndochaꞌa‑ra chii‑ke,
ta kuaꞌan‑ke veꞌe‑ra.
Ta nuu iyaꞌa ikaꞌan‑ra takuan,
ta chito Jesús tyi chaindɨꞌɨ ichinu tyiñu isaꞌa‑ra.
Yukuan ta ikaꞌan‑ra,
ta katyi‑ra:
—Ìtyí ndutya.
Ta takuan ikaꞌan‑ra tyi chinu cha‑kaꞌan nuu Tutu Ndyoo.
Ta ndyaa nuu kɨsɨ chitu vinu iya,
ta isatyii‑chi vinu yukuan nuu tyaꞌma,
ta ichuꞌñi‑chi xiñi yutun nañi hisopo,
ta ityañaa‑chi yuꞌu‑ra.
Yukuan ta ichiꞌi‑ra vinu iya,
ta katyi‑ra:
—Chaindɨꞌɨ ichinu tyiñu isaꞌí.
Yukuan ta inanuu xiñi‑ra,
ta inakuꞌva kuenda‑ra cha‑tyaku‑ra,
ta ichiꞌi‑ra.
Iꞌya kuvi nuu ikiñi‑chi yoko yɨkɨxiin Jesús
Ta kɨvɨ yukuan kuvi kɨvɨ satuꞌva‑chi cha‑kuakuatyiñu‑chi Viko Pascua,
ta ña‑kuñi ñayɨvɨ kunuu nuu ñayɨvɨ judío kundyaa kuñu‑chi nuu krusi tyi inka kɨvɨ kuvi kɨvɨ sauru ta kɨvɨ yukuan kuvi kɨvɨ ii loko.
Yukuan ta ichakakan‑chi taꞌvi chii Pilato tyi kaꞌnu hndaru yɨkɨndoo nduꞌuñi taꞌan ra‑ndyaa nuu krusi tyi kúú‑chi,
ta kindyaꞌa‑chi kuñu‑chi nuu krusi.
Yukuan ta kuaꞌan hndaru,
ta ichaꞌnu‑chi yɨkɨndoo nuu ra‑ndyaa xiin Jesús,
ta takuan isaꞌa tuku‑chi chiꞌin ra‑ndyaa inka chiyo xiin Jesús.
Ta ichaa‑chi nuu ndyaa Jesús,
ta indyeꞌe‑chi tyi chaichiꞌi‑ra,
ta ña‑ichaꞌnu‑ka‑chi yɨkɨndoo‑ra.
Ta minuu hndaru,
ikiñi‑ra yoko yɨkɨxiin‑ra,
ta suu‑ñi kuꞌva yukuan iketa nɨñɨ ta ndutya.
Ta ra‑indyeꞌe cha‑ikuu,
suu‑ra kuvi ra‑inakaꞌan cha‑ndaa cha‑indyeꞌe‑ra.
Ta chito‑ra tyi cha‑ndaa kuvi cha‑kaꞌan‑ra.
Ta takuan ikaꞌan‑ra tyi chinu tuku iñi‑ndo chii Jesús.
Ta takuan ikuvi tyi kuachinu cha‑kaꞌan nuu Tutu Ndyoo tyeꞌen:
“Ñi‑minuu yɨkɨ‑ra ña‑kuataꞌnu.”
Ta iyo tuku nuu Tutu Ndyoo kaꞌan‑chi tyeꞌen:
“Kuandyeꞌe‑chi chii ra‑ikiñi‑chi yoko.”